Диндарҙарға урын етмәй - бәғзеләр ошолайыраҡ уйлауы бар, Күмертау ҡалаһы һәм Көйөргәҙе районы мөхтәсибәте үҙенә урын эҙләй. Киң, яҡты, йылы, иркен бина кәрәк. Нимәгә ул? Мөъмин кеше, теләгән ваҡытында килеп, зауыҡ алыр бина булһын - намаҙ уҡыу ғына түгел, дини дәрестәр алыу, спорт менән шөғөлләнеү, ҡунып, сығып китеү... Бөгөн ҡала башлығы Олег Фроловты әйҙүкләп Күмертауҙың буш торған элекке типография бинаһына алып килделәр: ошо бина беҙгә тәғәйен һымаҡ. Беҙ ҙә сәфәр ҡылдыҡ был бинаға, үҙебеҙҙең әллә нисә йылдар эшләгән урын, илап ебәрмәҫ өсөн күп көс һалырға тура килде, күп яҡты иҫтәлектәр ошонда ҡалды.